**Kulacstartó készítése**

**Ismerkedjünk meg a koronacsomóval!**

Alapanyag:

2 mm-es fonal

12x200 cm

1x60 cm

Elkészítése:

A 12 db 200 cm-es szálat félbehajtva felakasztjuk a kampóra és sima fonást végzünk mind a két oldalra, 15-15 cm-re. A fonatok végére csomót kötünk. Ez a rész lesz a kulacstartónak a pántja.

Elkezdünk dolgozni az első csomó alatt, ahol 12 fonalszálat találunk. 5 cm-t kihagyunk, és 4 szállal kezdünk el dolgozni, ezzel fogjuk az első koronacsomót megkötni. 2-2 szálat összefogunk. A bal oldali két szálat a jobb oldali szál felett átvezetjük a jobb oldalra, majd visszafordítjuk és alul visszavezetjük a bal oldalra, majd újra visszafordítjuk egy kis hurkot hagyva, és újra alul jobbra visszük. Majd a függőleges szálat, ami az elején a jobb oldali szál volt, hátravezetjük és fentről előrehozzuk a két szál között, majd a bal oldali hurkon hátravisszük. Szépen meghúzzuk a szálakat, és el is készültünk a csomóval. Ezt elvégezzük a maradék 4-4 szállal is, és a fonat másik végén lévő 3x4 szállal is - így elkészül az első sorunk.

6 cm-rel lejjebb kezdünk neki a következő sornak, amikor a két részt már össze is kötjük. Ezen kívül még 3 sort készítünk ugyanígy, tehát összesen 5 sorunk lesz.

Az utolsó sor után szintén 6 cm-t lemérünk, és a 60 cm-es szálat felhasználva elkészítjük a wrap kötést. El is készültünk a kulacstartóval.